《郓城县》
明代·唐之淳

夜听墙下鸡，晓扫墙上霜。鸡啼霜正白，繁星粲成章。

维兹古郓城，废塔河冰傍。亦复有民社，鸡犬声相望。

我舟泊已久，徒旅行未遑。回瞻百里间，形势转仓皇。

闷来走平陆，临眺齐鲁疆。汶济日夜去，青徐互低昂。

泰山岳所尊，凫绎圣之邦。归田事则远，怀古心孔伤。

作者简介：（1350—1401）明浙江山阴人，名愚士，以字行。唐肃子。建文二年，以方孝孺荐，为翰林侍读，与孝孺俱领修书事。旋卒。有《唐愚士诗》。